Rīgas Stradiņa universitāte

Rīgas Stradiņa universitāte (RSU) ir viena no sešām Latvijas universitātēm un trešā lielākā augstskola pēc studentu skaita. Tā dibināta 1950. gadā. Kopš 2021. gada RSU ir zinātnes universitāte – Eiropas līmeņa moderna zinātnes augstskola, kurā koncentrējas talanti un kurā iegūst izcilu izglītību, kas balstīta pētniecībā un praksē.

RSU piecās fakultātēs var apgūt medicīnu, veselības aprūpi, sporta zinātni un sociālās zinātnes. RSU ir nodarbināti vairāk nekā 2300 darbinieki, no kuriem 52 % ir akadēmiskais personāls. No vairāk nekā 10 000 studentu apmēram ceturtā daļa ir ārvalstu studenti. 2022. gada “QS World University Rankings” universitāšu reitingā RSU dalīja 801. – 1000. vietu starp labākajām pasaules augstskolām, bet “Times Higher Education World University Rankings 2022” RSU ieņēma 501. – 600. vietu.

 Vēsture 
Medicīnas augstākās izglītības sākums Latvijā saistīts ar Medicīnas fakultātes izveidošanu Latvijas Augstskolas sastāvā 1919. gadā. Tomēr Latvijas Medicīnas akadēmijas kā neatkarīgas augstskolas pirmsākums saistāms ar 1950. gada 1. septembri. Šajā datumā Z. A. Meierovica bulvārī (toreiz Padomju bulvārī 12) namā, ko izglītības mērķiem bija dāvinājis mecenāts Kristaps Morbergs, durvis vēra RSU priekštecis Rīgas Medicīnas institūts (RMI). To savukārt izveidoja uz Latvijas Valsts universitātes Medicīnas fakultātes bāzes, kas ir pirmskara Latvijas Universitātes Medicīnas fakultātes tiešā pēctece.

Sākotnēji RMI sastāvā ietilpa Ārstniecības un Stomatoloģijas fakultātes (1951. gadā atvērta arī Farmācijas fakultāte), kā arī 45 katedras. Kopš tā laika fakultāšu un realizēto studiju programmu skaits arvien ir audzis, un šodien 9 universitātes fakultātēs tiek realizētas vairāk kā 68 studiju programmas.

Būtiskākās izmaiņas notikušas kopš 1990. gada sākuma, kad institūts tika nosaukts par Latvijas Medicīnas akadēmiju (Academia Medicinae Latviensis jeb AML), bet 1998. gadā Satversmes sapulce pieņēma jauno nosaukumu — Rīgas Stradiņa universitāte, nosaucot augstskolu Stradiņu dzimtas vārdā (pazīstamākie pārstāvji ķirurgs un augstskolas pasniedzējs Pauls Stradiņš (1896—1958) un akadēmiķis, zinātņu vēsturnieks un ķīmiķis Jānis Stradiņš (1933—2019)). Medicīnas akadēmija nepilnos desmit gados bija izveidojusies par universitātes tipa augstskolu, kurā gatavoja augstas klases speciālistus gan medicīnā un farmācijā, gan rehabilitācijā, māszinībās, sabiedrības veselībā un sociālajās zinātnēs. 2002. gadā Saeima pieņēma likumu par RSU Satversmi.

RSU laika gaitā ir izveidojusies kā universitātes tipa augstskola, jo sagatavo speciālistus ne tikai visās medicīnas un farmācijas jomās, bet nodrošina studijas dažādās sociālās zinātnēs, dabas zinātnēs un sabiedrības veselības zinību jomā.
2022. gadā Latvijas valdība pieņēma lēmumu par Latvijas Sporta pedagoģijas akadēmijas (LSPA) integrēšanu Rīgas Stradiņa universitātes sastāvā.Liepājas Universitāti pievienos Rīgas Tehniskajai universitātei lsm.lv 2023. gada 8. augustā
2023. gadā Rīgas Stradiņa universitātē studēja 10467 studenti, no kuriem pastāvīgām studijām RSU vairāk nekā 2520 bija ieradušies no 65 ārvalstīm.

 Konsolidācija ar LSPA par universitāti 
2024. gada 1. jūlijā saskaņā ar Izglītības un zinātnes ministrijas lēmumu Latvijas Sporta pedagoģijas akadēmija (LSPA) tika integrēta RSU sastāvā. LSPA turpina darboties kā atsevišķa RSU struktūrvienība, saglabājot savu identitāti, akadēmisko un zinātnisko brīvību. RSU LSPA vada RSU veselības studiju prorektors asoc. prof. Andris Skride un RSU LSPA direktora pienākumu izpildītājs asoc. prof. Kalvis Ciekurs. Tās oficiālais nosaukums ir Rīgas Stradiņa universitātes Latvijas Sporta pedagoģijas akadēmija.

 Rektori 
 Ernests Burtnieks (1950—1958)
 Vasilijs Kalbergs (1958—1963)
 Vladislavs Korzāns (1963—1992)
 Jānis Vētra (1992—2007)
 Jānis Gardovskis (2008—2017)
 Aigars Pētersons (ievēlēts 2017)RSU rektora amatā ievēl Aigaru Pētersonu LETA 2017. gada 9. novembrī

 Fakultātes 

Rīgas Stradiņa universitātē ir 5 fakultātes:
 Farmācijas fakultāte
 Medicīnas fakultāte
 Sociālo zinātņu fakultāte
 Veselības un sporta zinātņu fakultāte
 Zobārstniecības fakultāte

 Logotips 
RSU logotips ir veidots kā amfiteātris un auditorija, kas pulcē gan mācībspēkus, gan studentus. Katrs var sevi iedomāties gan sēžam auditorijā, gan stāvot tās priekšā.

 Studijas 

RSU sagatavo speciālistus:

 dažādās medicīnas un veselības aprūpes jomās: farmācijā, rūpnieciskajā farmācijā, klīniskajā farmācijā, medicīnā, veselības vadībā, biomedicīnā, biostatistikā, audiologopēdijā, ergoterapijā, fizioterapijā, ortozēšanā, protezēšanā, mākslas terapijā, rehabilitācijā, māszinībās, sabiedrības veselībā, sociālajā darbā, vecmātes profesijā, psiholoģijā, sabiedrības veselībā, sociālajā darbā ar bērniem un jauniešiem, supervīzijā, uzturzinātnē, veselības psiholoģijā, zobārstniecībā, zobu higiēnista profesijā,
 kā arī sociālajās zinātnēs: starptautiskajās attiecībās – Eiropas studijās, starptautiskajā biznesā un ilgtspējīgā ekonomikā, starptautiskajā mārketingā un reklāmā, starptautiskajā biznesā un tiesībās, starptautiskajās attiecībās un diplomātijā, starptautiskā mārketinga un biznesa vadībā, tiesību zinātnē, multimediju komunikācijā, psiholoģijā, sabiedriskajās attiecībās, žurnālistikā, komunikācijā un mediju studijās, sociālajā antropoloģijā, stratēģiskajā un sabiedrisko attiecību vadībā, ekonomiskajā drošībā, veselības vadībā.

 RSU Latvijas Sporta pedagoģijas akadēmija (LSPA) 
RSU LSPA ir vadošā augstākās izglītības iestāde Latvijā sporta un veselības izglītības jomā. Dibināta 1921. gadā. RSU LSPA piedāvā augstas kvalitātes studiju programmas, kas apvieno teoriju ar praktisko pieredzi, sagatavojot sporta pedagogus, veselības aprūpes speciālistus un valsts aizsardzības mācības skolotājus.

RSU LSPA misija ir veicināt sporta un veselīga dzīvesveida attīstību, nodrošinot izcilu izglītību un veicinot sporta zinātnes pētījumus un inovācijas. Arī pēc integrācijas ar universitāti RSU LSPA saglabā savu specializāciju sporta zinātnē un turpina nodrošināt augsta līmeņa izglītību sporta nozarē Latvijā un starptautiskā līmenī. Tiek īstenotas bakalaura studiju programmas “Sporta un izglītības speciālists”, “Sporta zinātne”, “Veselība, fiziskā aktivitāte un drošība”.

 RSU Liepājas filiāle 
RSU Liepājas filiālē aptuveni 300 studējošo apgūst pirmā līmeņa profesionālo augstāko izglītību veselības aprūpē programmās “Ārstnieciskā masāža”, “Ārsta palīgs” un “Veselības sporta speciālists”. Filiāle sagatavo arī veselības aprūpes speciālistus bakalaura studiju programmā “Māszinības” un studiju programmā “Psiholoģija”. Ir iespēja apgūt arī maģistra studiju programmas “Māszinības” un “Veselības psiholoģija”. RSU Liepājas filiāles bakalaura un maģistra studiju programmas “Māszinības”, “Psiholoģija” un “Veselības sporta speciālists” satura ziņā sakrīt ar studiju programmām, kuras tiek mācītas RSU Rīgā. Vairākums studentu pēc prakses sāk strādāt prakses laikā iepazītajās veselības aprūpes iestādēs.

 Apbalvojumi 
Rīgas Stradiņa universitāte ir saņēmusi vairākus nozīmīgus apbalvojumus. 2015. gadā tika saņemts augstākais apbalvojums konkursā "Draudzīgs velosipēdistam". RSU ir vienīgā augstskola Latvijā, kas saņēmusi tik augstu velodraugu novērtējumu.

 2025. gadā RSU – augstskola ar labāko reputāciju jau devīto gadu. (Tirgus izpētes kompānijas “Kantar” Latvijas augstskolu pētījums).
 2024. gadā RSU pirmo reizi iekļuva prestižajā “QS World University Rankings: Sustainability” reitingā, kas vērtē universitāšu sniegumu ilgtspējas jomā.
 2024. gadā Latvijas Darba devēju konfederācija RSU pasniedz gada balvu kategorijā “Par uzņēmuma sniegto atbalstu sabiedrības veselības veicināšanā un veselības nozarei”.
 2024. gadā RSU ir labākais darba devējs valsts sektorā otro gadu pēc kārtas – personāla atlases “Alma Career Latvia” aptaujā “TOP darba devējs.
 2023” RSU ieguva galveno balvu valsts sektora kategorijā – labākais darba devējs starp 50 valsts uzņēmumiem. Kopējā visu nozaru darba devēju sarakstā RSU ierindojās 16. vietā.
 Patentu valdes ekspertu komisija 2024. gada 2. ceturkšņa Gada preču zīmes 2024 nominācijai “Gada preču zīme – Latvijai” izvirzīja trīs augstskolu (Latvijas Mākslas akadēmijas, RSU un Ventspils Augstskolas) kopradīto emociju regulēšanas aplikāciju EMORI.
 2024. gadā RSU Medicīnas izglītības tehnoloģiju centrs saņēma pateicību par sniegto atbalstu Zemessardzei.
 2023. gadā 1. vietu Latvijas izglītības inovāciju konkursā ieguva RSU Pedagoģiskās izaugsmes centra un Medicīnas izglītības tehnoloģiju centra kolēģu izstrādātais projekts “Profesionālo prasmju monitoringa sistēma”.
 2023. gadā RSU saņēma Latvijas ilgtspējīgas pārvaldības balvas 2023 īpašo balvu par izaugsmi ilgtspējīgas pārvaldības jomā. 
 2023. gadā emociju regulēšanas lietotne EMORI ieguva "Red Dot" dizaina balvu kategorijā “Zīmoli un komunikācijas dizains”.
 2023. gadā RSU Farmācijas studiju un pētniecības centrs ieguva balvu "Gada labākā būve Latvijā 2022".
 2023. gadā RSU bija 30 labāko ES13 universitāšu topa 14. vietā.
 2023. gadā aptaujas TOP darba devējs 2022 RSU ieguva galveno balvu valsts sektora kategorijā.
 2022. gadā RSU saņēma Amerikas Tirdzniecības palātas Latvijā Gada balvu.
 2022. gadā RSU Anatomijas muzejs nominēts Eiropas Muzeju gada balvai 2023.
 2022. gadā RSU “Times Higher Education (THE) World University Rankings” novērtēta kā labākā universitāte Latvijā, ierindojoties 601. – 800. pasaules labāko universitāšu vidū.

 2022. gadā RSU – 12. labākā pasaulē "Times Higher Education" ilgtspējas reitingā labas veselības un labklājības kategorijā.

 2022. gadā RSU starptautiskajā reitingā "SCImago" novērtēta kā labākā universitāte Latvijā.

 2022. gadā RSU pasniegta Latvijas Darba devēju konfederācijas Līdzsvara balva.

 2021. gadā "Times Higher Education" jaunās ekonomikas valstu reitingā RSU novērtēta kā labākā Latvijā.

 2021. gadā "U-Multirank 2021" reitinga divās nominācijās RSU ierindota starp pasaules 25 vadošajām augstskolām.
 2021. gadā RSU jau ceturto gadu iekļauta pasaules labāko universitāšu reitingā "QS World University Rankings".
 2017. gadā RSU guva starptautisku atzinību par antiplaģiāta sistēmas "Turnitin" ieviešanu.
 2016. gadā universitāte guva starptautisku atzinību kā studentcentrēta augstskola pēc PASCL (Peer Assessment of Student Centered Learning) ekspertu domām. PASCL ir ES līmeņa projekts, kuru virza Eiropas Studentu apvienība, savukārt ekspertu vizīti Rīgā iniciēja RSU Studējošo pašpārvalde. RSU ir viena no retajām augstākās izglītības institūcijām Eiropā, kas tika izvēlēta PASCL ekspertu vizītei.
 2015. gadā RSU atzīta par vienu no eksportspējīgākajiem zīmoliem Latvijā, iegūstot balvu “The Reds Jackets”.
 2015. gadā RSU tika iekļauta grāmatā “Latvijas dārgumi – izcili eksporta zīmoli un iedvesmojoši talanti” (Treasures of Latvia / Outstanding Export Brands and Inspiring Talents), kurā apvienoti Latvijas izcilākie eksporta zīmoli un Latvijas dārgumi dabā, kultūrā un sportā.
 2015. gadā RSU saņēma augstāko apbalvojumu konkursā "Draudzīgs velosipēdistam". RSU ir vienīgā augstskola Latvijā, kas saņēmusi tik augstu velodraugu novērtējumu.

 Starptautiskie reitingi 
RSU pasaules universitāšu reitingā “Times Higher Education (THE) World University Rankings 2025” ierindota 1501+ pasaules labāko universitāšu vidū. RSU pasaules universitāšu reitingā “QS World University Rankings 2025” kopvērtējumā atrodas 951.–1000. vietu diapazonā. Visaugstākais vērtējums iegūts starptautisko studentu īpatsvara rādītājā, kas ir labākais sasniegums Latvijas un pārējo Baltijas valstu augstskolu vidū, – 118. vieta pasaules mērogā.

RSU akadēmisko un pētniecības institūciju starptautiskajā reitingā “SCImago Institutions Rankings 2024” ieņem 3. vietu Latvijā un 5375. vietu pasaulē no reitingā iekļautajām 9054 institūcijām. Augstākā vieta iegūta rādītājos, kas vērtē ietekmi uz sabiedrību, ierindojoties 4410. vietā pasaulē.

 Ārpusstudiju aktivitātes 
RSU darbojas vairākas studentu organizācijas un kolektīvi.

 RSU Studējošo pašpārvalde (SP) dibināta 1993. gadā, un ir Latvijas Studentu apvienības biedrs. Studējošo pašpārvalde (RSU SP) Studējošo pašpārvalde ir studentu dzīves mugurkauls. SP pārstāv studentu intereses akadēmiskās, materiālās un kultūras dzīves jautājumos un veicina savstarpēju iepazīšanos, saliedēšanos un aizrautīgu studentu garu. Katrs SP dalībnieks var atrast sev piemērotāko iespēju līdzdarboties.
 Studentu zinātniskā biedrība (SZB) ir RSU struktūrvienība. Studiju gada laikā RSU medicīnas un veselības aprūpes 1.—6. kursa studentiem iespējams darboties vairāk nekā divdesmit dažādos zinātniskajos pulciņos un apliecināt savu profesionālo izaugsmi specializētās olimpiādēs Studentu zinātniskajā biedrībā bez dalības maksas. SZB piedāvā vairāk nekā 20 studentu zinātniskos pulciņus. Par tradīciju kļuvušas olimpiādes Zelta skalpelis, kur zināšanas demonstrē topošie ķirurģi, Zelta stetoskops, kas paredzēta internās medicīnas entuziastiem, un Zelta āmuriņš, kas pulcē studentus, kuru kaislība ir neirozinātne.
 Jauktais koris "Rīga" dibināts 1951. gadā un ir izpelnījies starptautisku atzinību, ir pabijis laureāta godā daudzās skatēs un konkursos. Savas ilgās pastāvēšanas laikā koris koncertējis daudzās pasaules valstīs, izpelnījies starptautisku atzinību un bijis laureāta godā daudzās skatēs un konkursos. Repertuārs ietver kompozīcijas no renesanses laika madrigāliem un motetēm līdz pat 21. gadsimta modernajai mūzikai. Pašlaik jau daudzus gadus kolektīva vadībā ir diriģentes Evita Taranda (kopš 2000. gada) un Zane Zilberte (kopš 2006. gada). Kormeistars — Uģis Meņģelis.
 Tautas deju ansamblis "Ačkups", kurš nosaukts senas latviešu tautas dejas vārdā, dibināts 1951. gadā. Tajā dejo gan topošie mediķi, gan citu augstskolu studenti, kā arī jau studijas beigušie. Ačkups piedalās lielākajos Latvijas deju pasākumos, piedalījies Eiropas valstu Dziesmu un Deju festivālā Eiropede un īsti studentisku garu izdzīvojis Baltijas valstu studentu Dziesmu un deju svētkos Gaudeamus. Izdejojot savas koncertprogrammas un parādot latviešu tautas bagātās deju tradīcijas, iegūti draugi ne tikai Latvijā, bet arī Spānijā, Itālijā, Francijā, Šveicē, Dānijā, Beļģijā u.c.
 RSU Studentu medijs "Skaļāk" tapis 2014. gada pavasarī ar saukli Mēs tevi knapi dzirdam, runā skaļāk! Ikviens students var izvēlēties sev vēlamo medija formātu — TV, radio vai blogs. Jaunajiem medija dalībniekiem iespējams iesaistīties jau esošā satura un raidījumu veidošanā vai sākt pavisam jaunas iniciatīvas un raidījumus. RSU studentu medija Skaļāk mērķis ir nodrošināt praktisko iemaņu gūšanas vietu Komunikācijas fakultātes studentiem un dot iespēju paust savu viedokli un attīstīt radošo potenciālu arī citu fakultāšu studējošajiem.
 RSU Sporta klubs studentiem piedāvā nodarbības vairāk nekā 10 sporta veidos. Savas prasmes ir iespēja pārbaudīt ikgadējos turnīros. Pieredzējušu treneru vadībā tiek gatavotas arī izlases komandas dažāda mēroga sacensībām. RSU Sporta klubs piedāvā apmeklēt basketbolu (vīriešiem un sievietēm), volejbolu, hokeju, estētisko grupu vingrošanu, galda tenisu, peldēšanu, futbolu, funkcionālo treniņu, fitnesa pilates, trenežieru zāli, intervālu treniņu uz airēšanas un slēpošanas ergometriem un citus.
 B-Space ir RSU biznesa inkubators, kas radīts ar mērķi atbalstīt un veicināt inovāciju, līderības un uzņēmējdarbības iespējas RSU studējošajiem. Inkubatorā pieejamas bezmaksas koplietošanas telpas ar darbam un atpūtai nepieciešamo, iespēja studentiem eksperimentēt un radīt savas idejas prototipus, atrast domubiedrus, konsultēties ar ekspertiem un piedalīties citos inkubatora organizētajos pasākumos.
 Latvijas Medicīnas studentu asociācija jeb LaMSA ir Starptautiskās Medicīnas Studentu asociācijas federācijas (IFMSA) Latvijas organizācija. Tā ir sabiedriska organizācija, kas dibināta 2000. gadā ar mērķi veicināt Latvijas medicīnas studentu iespēju kļūt par profesionāliem speciālistiem. Asociācija palīdz nākamajiem ārstiem jau studiju laikā iepazīt dažādas medicīnas jomas, praktiski izmantojot savas teorētiskās zināšanas dažādos sabiedrības veselības un reproduktīvās veselības projektos Latvijā. Medicīnas studentiem ir iespēja praktizēties ārvalstu klīnikās, asistējot ārstiem un izstrādājot zinātniskos darbus. Saviem biedriem asociācija piedāvā jaunāko informāciju par starptautiskām medicīnas studentu konferencēm, pasākumiem, konkursiem un citām iespējām. IFMSA galvenokārt organizē dažādus vietēja mēroga sabiedrības veselību veicinošus projektus (Medicīnas studenti sabiedrības veselībai, Noskaidro savu holesterīna skaitli!, Medicīnas studenti skolēnu veselībai u.c.).

 Atsauces 

 Ārējās saites 
 RSU mājaslapa
 RSU Satversme
 RSU notikumu fotoarhīvs



 Linked In profils
 Tik tok profils
 RSU video plūsma Youtube kanālā

*
Kategorija:Universitātes Latvijā
Kategorija:Rīga